WGE เด้งแรง 24% รับข่าวคว้างานพันล้าน ดันแบ็กล็อกทะลุ 3 พันลบ. หนุนครึ่งปีหลังโตแกร่ง
WGE ดีดแรง 24% หลังคว้า 2 โปรเจกต์มูลค่า 1,000.40 ลบ. ดันแบ็กล็อก พุ่งแตะ 3,125.96 ลบ. หนุนผลงานโค้งหลังปี 65 เติบโตแข็งแกร่ง
WGE ดีดแรง 24% หลังคว้า 2 โปรเจกต์มูลค่า 1,000.40 ลบ. ดันแบ็กล็อก พุ่งแตะ 3,125.96 ลบ. หนุนผลงานโค้งหลังปี 65 เติบโตแข็งแกร่ง
21 ก.ย. 2565

ผู้สื่อข่าวรายงานว่า วันนี้ (21 ก.ย.65) ราคาหุ้น บริษัท เวล เกรด เอ็นจิเนียริ่ง จำกัด (มหาชน) หรือ WGE ณ เวลา 10:04 น. อยู่ที่ระดับ 1.82 บาท บวก 0.35 บาท หรือ 23.81% สูงสุดที่ระดับ 1.87 บาท ต่ำสุดที่ระดับ 1.61 บาท ด้วยมูลค่าการซื้อขาย 45.97 ล้านบาท

นายเกรียงศักดิ์ บัวนุ่ม ประธานกรรมการบริหาร WGE เปิดเผยว่า บริษัทฯ ได้ลงนามในสัญญาก่อสร้างอาคารพร้อมระบบวิศวกรรมประกอบการอาคารของ 2 โครงการใหญ่ มูลค่า 1,000.40  ล้านบาท แบ่งเป็น “โครงการ แอทโมซ พอร์เทรต ศรีสมาน” ของ บริษัท เอสเตท คิว จำกัด และ “แอทโมซ โอเอซิส อ่อนนุช” ของบริษัท ไวส์ เอสเตท 7 จำกัด ซึ่งเป็นบริษัทย่อยของ บริษัท แอสเซทไวท์ จำกัด (มหาชน) (ASW)
ทั้งนี้ ในส่วนของโครงการ แอทโมซ พอร์เทรต ศรีสมาน เป็นโครงการคอนโดมิเนียม 3 อาคาร, สูง 8 ชั้น โดยมีลักษณะงานก่อสร้างอาคารพร้อมระบบวิศวกรรมประกอบอาคาร มีระยะเวลาการก่อสร้าง 13 เดือน
ส่วนโครงการแอทโมซ โอเอซิส อ่อนนุช เป็นโครงการคอนโดมิเนียม 5 อาคาร, สูง 8 ชั้น โดยมีลักษณะงานก่อสร้างอาคารพร้อมระบบวิศวกรรมประกอบอาคาร มีระยะเวลาการก่อสร้าง 15 เดือน
“WGE ได้รับงานใหม่ทั้ง 2 โปรเจกต์ครั้งนี้ ส่งผลให้งานในมือรอรับรู้รายได้ (Backlog) เพิ่มขึ้นเป็น 3,125.96 ล้านบาท ผลักดันผลการดำเนินงานในช่วงครึ่งปีหลังเติบโตอย่างแข็งแกร่ง หลังสถานการณ์การแพร่ระบาดโควิด-19 เริ่มคลี่คลายในทิศทางที่ดีขึ้น ทำให้การลงทุนของภาคเอกชน และภาครัฐ กลับมาคึกคัก โดยบริษัทฯ มีแผนเข้าประมูลงานภาครัฐ และเอกชนอย่างต่อเนื่อง” นายเกรียงศักดิ์ กล่าว